
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                      Bucureşti, 08.12.2010
                      Nr. PL-x 530/2010
	                                                                           Bucureşti, 10.05.2006

                                                                           Nr.  Pl.x – 289/2006


RAPORT

asupra proiectului de Lege pentru modificarea şi completarea Legii nr.33/1994 privind exproprierea pentru cauză de utilitate publică
               În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru modificarea şi completarea Legii nr.33/1994 privind exproprierea pentru cauză de utilitate publică, trimis cu adresa PL-x 530 din 9 noiembrie 2010, înregistrat sub nr. 31/895 din 11 noiembrie 2010.    
             Potrivit prevederilor art.75 din Constituţia României, republicată, şi ale art.92 alin.(9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

             Senatul, în calitate de primă Cameră sesizată a adoptat iniţiativa legislativă  ca urmare a depăşirii termenului de adoptare, potrivit art.75 alin.(2) teza a III-a din Constituţia României, în şedinţa din 22 septembrie 2010.
            Comisia pentru buget, finanţe şi bănci şi Comisia pentru administraţie publică, amenajarea teritoriului şi echilibru ecologic au avizat negativ proiectul de lege cu avizele nr. 22/514 din 24 noiembrie 2010, respectiv nr. 26/1664 din 16 noiembrie 2010.
          Consiliul Legislativ a avizat favorabil iniţiativa legislativă, cu unele observaţii şi propuneri, conform avizului nr. 261 din 18 martie 2010.

          Guvernul, prin punctul de vedere transmis, cu adresa nr.1455 din 7 iunie 2010, nu susţine adoptarea acestei iniţiative legislative.
          Iniţiativa legislativă supusă dezbaterii are ca obiect de reglementare  modificarea şi completarea Legii nr.33/1994 privind exproprierea pentru cauză de utilitate publică, intervenţiile legislative vizând reglementarea unor măsuri premergătoare exproprierii, precum şi asigurarea proprietarului expropriat cu o locuinţă corespunzătoare. Totodată, se preconizează ca lucrările de utilitate publică să înceapă după efectuarea notificărilor privind propunerile de expropriere, cu acordul expres a persoanelor fizice şi juridice cu drepturi reale asupra imobilelor supuse exproprierii.
          În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată, în şedinţa din 7 decembrie 2010. La lucrările Comisiei au participat, în calitate de invitaţi, din partea A.N.C.P.I., domnul Mihai Busuioc– director general, iar din partea Ministerului Transporturilor şi Infrastructurii, domnul Eusebiu Pistru - secretar de stat.
           În urma examinării iniţiativei legislative şi a opiniilor exprimate de către membrii Comisiei şi de către invitaţi, s-a hotărât, cu unanimitate de voturi, să se propună plenului Camerei Deputaţilor respingerea proiectului de Lege pentru modificarea şi completarea Legii nr.33/1994 privind exproprierea pentru cauză de utilitate publică, întrucât potrivit prevederilor art.6 alin.(2) al Legii nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, la elaborarea
unui act normativ nou se porneşte de la insuficienţa reglementărilor
legale în vigoare. Aspectele care fac obiectul propunerii legislative sunt deja reglementate. Soluţiile legislative propuse prin proiect constituie o preluare a unor dispoziţii din Legea nr.198/2004 privind unele măsuri prealabile lucrărilor de construcţie de drumuri de interes naţional, judeţean şi local, cu modificările şi completările ulterioare, care au fost adaptate la cadrul general al exproprierii pentru cauză de utilitate publică. De asemenea, o parte dintre soluţiile legislative avute în vedere de către iniţiatori sunt cuprinse şi în proiectul de Lege privind unele măsuri de expropriere în vederea realizării unor obiective de interes naţional, local şi judeţean (PL.x 609/2010), adoptat de Camera Deputaţilor, în şedinţa din 23 noiembrie 2010.
       Din numărul total de 27 membri ai Comisiei juridice, de disciplină şi imunităţi au participat la dezbateri 19 deputaţi.
         În raport cu obiectul şi conţinutul său, proiectul de lege face parte din categoria legilor organice. 

              PREŞEDINTE,                                                         SECRETAR,

              Daniel BUDA                                                Gabriel ANDRONACHE
Consilier, Ciprian Bucur

